Lufthansa voeg Kaapstad-roete byArgieffoto (Foto: bernswaelz, Pixabay) Die lugredery Lufthansa het Vrydag bevestig hy bied binnekort direkte vlugte tussen Frankfurt en Kaapstad. Die vlugte, wat drie keer per week beskikbaar sal wees, begin op 2 Desember. Lufthansa bied reeds daaglikse vlugte tussen Frankfurt en Johannesburg. Direkte vlugte tussen München en Kaapstad is reeds beskikbaar. “[Die nuwe roete] ontsluit nuwe toerismegeleenthede vir persone wat van Duitsland af kom, deur aantreklike kombinasie-opsies na ander bestemmings in Suider-Afrika te bied deur ons Star Alliance-vennote,” het dr. André Schulz, Lufthansa se algemene bestuurder vir Suider-Afrika, gesê. Tim Harris, uitvoerende hoof van die Wes-Kaapse toerisme- en handelsbevorderingsagentskap (Wesgro), het gesê die nuwe roete sal ŉ positiewe impak op sake en toerisme in die Kaap hê. “Duitsland is ŉ prioriteitsmark as ons derde grootste bron van buitelandse direkte beleggings en die derde grootste aankoper van ons produkte buite Afrika.” Deon Cloete, algemene bestuurder van Kaapstad Internasionale Lughawe, het die aankondiging verwelkom. “Dit is ŉ groot teken van vertroue in ons stad en ons sien uit na ŉ volgehoue vennootskap.”